ആരാധനാലയങ്ങള് കള്ളപ്പണശാലകളോ? പരസ്പരം കൊമ്ബുകോര്ത്ത് കെ ടി ജലീലും പി കെ കുഞ്ഞാലിക്കുട്ടിയും തിരുവനന്തപുരം: പരസ്പരം കൊമ്ബുകോര്ത്ത് മുന്മന്ത്രിമാരായ കെ ടി ജലീലും പി കെ കുഞ്ഞാലിക്കുട്ടിയും. മുസ്ലീം ലീഗ് നേതാവും മലപ്പുറം എം.എല്.എയുമായ പി.കെ കുഞ്ഞാലിക്കുട്ടിക്കെതിരെ ഗുരുതര ആരോപണവുമായാണ് മന്ത്രി കെ.ടി. ജലീല് രംഗത്തു വന്നിരിക്കുന്നത്. ആരാധനാലയങ്ങളുടെ മറവില് കുഞ്ഞാലിക്കുട്ടി കോടികളുടെ കള്ളപ്പണം വെളുപ്പിച്ചുവെന്നാണ് ജലീല് ആരോപിക്കുന്നത്. പാണക്കാട് തങ്ങളെ കുഞ്ഞാലിക്കുട്ടി കുഴിയില് ചാടിച്ചതാണെന്നും അദ്ദേഹം ആരോപിച്ചു. പാണക്കാട് ഹൈദരലി തങ്ങളെ എന്ഫോഴ്സ്മെന്റ് ഡയറക്ടറേറ്റ് ചോദ്യം ചെയ്തുവെന്ന് ഇ.ഡി നോട്ടീസിന്റെ രേഖകള് പുറത്തുവിട്ടുകൊണ്ട് അദ്ദേഹം കൂട്ടിച്ചേര്ത്തു. കുഞ്ഞാലിക്കുട്ടിയും മകനും നടത്തിയ സാമ്ബത്തിക ഇടപാടുകളില് വന് ക്രമക്കേടുണ്ടെന്നും അതിലും അന്വേഷണം ആവശ്യപ്പെട്ട് ഇ.ഡിക്ക് പരാതി നല്കുമെന്നും ജലീല് വാര്ത്താസമ്മേളനത്തില് പറഞ്ഞു. പി കെ കുഞ്ഞാലിക്കുട്ടിയുടെ മകന് ആഷിഖ് സഹകരണ ബാങ്കില് കള്ളപ്പണം നിക്ഷേപിച്ചെന്ന ആരോപണവും ജലീല് ഉയര്ത്തുന്നുണ്ട്. നിയമസഭയിലെ മീഡിയ റൂമില് മാധ്യമങ്ങളോട് സംസാരിക്കുകയായിരുന്നു മുന് മന്ത്രി. മലപ്പുറം ജില്ലയിലെ സഹകരണ ബാങ്കുകള് വഴി കോടികളുടെ ബിനാമി ഇടപാട് നടക്കുന്നുണ്ടെന്നും ജലീല് ആരോപിച്ചു. കുഞ്ഞാലിക്കുട്ടിയുടെ മകന് നടത്തിയിരിക്കുന്ന നിക്ഷേപങ്ങളും അന്വേഷിക്കണമെന്നാണ് ജലീല് ആവശ്യപ്പെടുന്നത്. സംസ്ഥാനത്ത് സഹകരണ ബാങ്കുകളെ യോജിപ്പിച്ച് കേരള ബാങ്ക് എന്ന ആശയം രൂപീകരിച്ചപ്പോള് കേരളത്തിലെ ബാക്കിയുള്ള 13 ജില്ലകളും അതില് ലയിച്ചപ്പോള് മലപ്പുറം ജില്ല മാത്രം മാറി നിന്നുവെന്നും ഇത് കള്ളപ്പണ ഇടപാടിന്റെ തെളിവാണെന്നും അദ്ദേഹം ആരോപിച്ചു. ജില്ലയിലെ ഭൂരിഭാഗം സഹകരണ ബാങ്കുകളിലും കോണ്ഗ്രസോ ലീഗോ ആണ് തലപ്പത്തുള്ളതെന്നും മന്ത്രി പറഞ്ഞു. കുഞ്ഞാലിക്കുട്ടിയുടെ മകന് കള്ളപ്പണ നിക്ഷേപമുണ്ടെന്നും ആദായ നികുതി വകുപ്പ് കണ്ടെത്തിയവരില് ആദ്യ പേരുകാരന് കുഞ്ഞാലിക്കുട്ടിയുടെ മകനാണെന്നും ജലീല് പറഞ്ഞു. പാലാരിവട്ടം പാലത്തിന്റെ ഓഹരി മലപ്പുറത്തെത്തി. പാണക്കാട് കുടുംബത്തില് പോലും ഇ ഡി അന്വേഷിച്ചെത്തി. ഇതിന് കാരണക്കാരന് കുഞ്ഞാലിക്കുട്ടിയാണ്. കഴിഞ്ഞ അഞ്ച് വര്ഷം നിങ്ങള് എന്റെ പിറകിലായിരുന്നെങ്കില് ഇനി ഞാന് നിങ്ങളുടെ പിറകിലുണ്ടാവും ജലീല് പറഞ്ഞു.